Plek vir Hom in jou Kersfees? | News24
Plek vir Hom in jou Kersfees?
Hawelose mense, swerwers, alleenlopers, gee dit enige naam. Die verskynsel van haweloosheid is in ons gemeenskap hier aan die Suidkus van KZN, is iets wat mens in die Kerstyd opval. Dalk is dit die vakansiegangers met bonusgeld wat diesulkes trek of dalk die warmer klimaat.
In Lukas 2:7 word daar melding gemaak van 'n groot samedromming van mense in Bethlehem in Judea. Die gebeure speel af teen die agtergrond van 'n groot staatsensus. In daardie tyd was die herberge en gastehuise vol. Jy kon nêrens plek kry nie. Dit was ook die tyd vir Jesus Christus, die Redder van die wêreld om gebore te word. Daardie eerste Kersfees sit die Jesuskind en Sy ouers op straat, want, so sê Lukas se evangelie: "Daar was vir hulle geen plek in die herberg nie."
Mens sou dit kon afmaak as swak beplanning aan Josef en Maria, Sy aardse ouers se kant af. Jy sou jou skouers kon optrek en reken dat dit nou maar is hoe dinge in die lewe is. Daar is die sterkes en die swakkes.
Tog lê Lukas, die skrywer van die verhaal, baie klem op die omstandighede waarin die Verlosser van die wêreld gebore is, in 'n stal en in 'n krip. Dit alles dui op ontbering, onteiening, ontmensliking. Hy het arm geword sodat die wat in Hom glo, ryk kan word. Hy sou verag en deur die mense verstoot wees, het die profete van ouds reeds eeue daarvoor voorspel. Die evangelie van Lukas gee meer aandag as die ander evangeliste aan uitsprake waar God se barmhartigheid blyk. Lukas is sensitief vir mense op wie daar in die samelewing neergesien is, die minderbevoorregtes.
Die geboorteverhaal van Jesus in Lukas spel dit uit. Jesus is weggewys. Iemand het hieroor geskryf dat dit die donker kant van Kersfees is. God kom op so 'n manier na ons toe dat ons Hom kan wegwys.
Wat met Jesus gebeur het, was simbolies van Sy hele bediening. Uiteindelik was daar net vir Hom plek aan die kruis. Dalk is daar plek vir Hom in jou lewe hierdie Kersfees? Dalk, ook dalk net, kan jy Hom ook herken in die haweloses op straat?